এক নিমেষে সোনা বিক্রি! চালু হল ‘গোল্ড এটিএম’, দেখুন ভিডিও

ওয়েব ডেস্ক: বিশ্ববাজারে সোনার দাম (Gold Price) যখন লাফিয়ে লাফিয়ে বাড়ছে, তখন সোনা বিক্রির জন্য এক অভিনব উপায় চালু করল চীন (China)। বাজারে ‘গোল্ড এটিএম’ (Gold ATM) লঞ্চ হল সাংহাই (Shanghai) শহরে। দোকান নির্ভরতা এবং দামের স্বচ্ছতা নিয়ে দীর্ঘদিনের উপভোক্তাদের উদ্বেগ দূর করতে এবার সামনে এল এই ‘গোল্ড এটিএম’। এটি বিশ্বের প্রথম এমন একটি এটিএম, যা স্বয়ংক্রিয়ভাবে সোনা কিনে টাকা পাঠাচ্ছে গ্রাহকের ব্যাঙ্ক অ্যাকাউন্টে।

চীনের ‘কিংহুড’ গ্রুপ নামের একটি সংস্থা এই অভিনব এটিএম বসিয়েছে সাংহাইয়ের এক মলে। প্রক্রিয়াটি অত্যন্ত আধুনিক এবং স্বচ্ছ। গ্রাহক সোনার গয়না মেশিনে রাখলেই তা গলিয়ে, ওজন করে, খাঁটি সোনার পরিমাণ নির্ধারণ করে বর্তমান বাজারদর অনুযায়ী সেই গয়নার দাম গ্রাহকের ব্যাঙ্ক অ্যাকাউন্টে ট্রান্সফার করে দেয়। গোটা প্রক্রিয়াটি সম্পূর্ণ স্বয়ংক্রিয় এবং গ্রাহকের চোখের সামনেই ঘটে। ফলে প্রতারণার সুযোগ নেই বললেই চলে।

আরও পড়ুন: আমেরিকার কথায় বেজিংয়ের ক্ষতি করলে ব্যবস্থার হুঁশিয়ারি চীনের

সামাজিক মাধ্যমে ‘গোল্ড এটিএম’-এর একটি ভিডিও ভাইরাল (Viral Video) হতেই বিশ্বজুড়ে চর্চা শুরু হয়েছে। ভিডিওটি পোস্ট করেন তানসু ইয়েগেন নামে এক ব্যক্তি। তাঁর পোস্টে দেখা যাচ্ছে, কীভাবে মুহূর্তের মধ্যে সোনা যাচাই করে টাকা পাঠানো হচ্ছে গ্রাহকের অ্যাকাউন্টে। অনেকেই আশাবাদী যে ভবিষ্যতে এমন প্রযুক্তি ভারতেও আসবে। তবে কেউ কেউ প্রশ্ন তুলেছেন, যন্ত্রটি কীভাবে যাচাই করে যে গয়না চুরি করা নয়।

A gold ATM in Shanghai, China

It melts the gold and transfers the amount corresponding to its weight to your bank account.

pic.twitter.com/hFu3AjqEo2

— Tansu Yegen (@TansuYegen) April 19, 2025

ভারতে এখনও সোনা বিক্রির জন্য এরকম কোনও এটিএম চালু না হলেও, সোনা কেনার জন্য এক ধরনের গোল্ড এটিএম চালু হয়েছে কর্নাটকে। ‘তুমকুর মার্চেন্টস ক্রেডিট কোঅপারেটিভ সোসাইটি’ নামে এক সংস্থার উদ্যোগে এই বিশেষ এটিএম মেশিন বসানো হয়েছে, যার নাম ‘টিএমসিসি গোল্ডসিক্কা’। এখান থেকে গ্রাহকরা ২৪ ক্যারেটের খাঁটি সোনার কয়েন কিনতে পারেন। বাজারের বর্তমান দর অনুযায়ী টাকা দিলেই মিলছে খাঁটি সোনা।